
VIETINĖS RINKLIAVOS UŽ LEIDIMO ĮRENGTI IŠORINĘ REKLAMĄ 
BIRŽŲ RAJONO SAVIVALDYBĖS TERITORIJOJE IŠDAVIMĄ NUOSTATAI

I SKYRIUS
BENDROSIOS NUOSTATOS

	1. Vietinė rinkliava už leidimo įrengti išorinę reklamą Biržų rajono savivaldybės (toliau – Savivaldybė) teritorijoje išdavimą (toliau – Vietinė rinkliava) nuostatai (toliau – Nuostatai) nustato Vietinės rinkliavos už leidimo įrengti išorinę reklamą Savivaldybės teritorijoje išdavimą, tvarką, dydžius, lengvatas Vietinės rinkliavos mokėtojams, rinkimo kontrolę ir atsakomybę.
	2. Nuostatai parengti vadovaujantis Lietuvos Respublikos rinkliavų įstatymu ir galioja visoje Savivaldybės teritorijoje. 
3. Rinkliavą moka fiziniai ir juridiniai asmenys, kurie siekia įstatymų nustatyta tvarka gauti leidimą įrengti išorinę reklamą Savivaldybės teritorijoje. 
4. Leidimai įrengti išorinę reklamą išduodami vadovaujantis visais įrengimo metu galiojančiais išorinės reklamos skleidimą bei reklamos įrengimą reglamentuojančiais teisės aktais ir taisyklėmis.
5. Nuostatuose vartojamos sąvokos suprantamos taip, kaip jos apibrėžtos Lietuvos Respublikos reklamos įstatyme ir kituose teisės aktuose.
	 
II SKYRIUS
VIETINĖS RINKLIAVOS OBJEKTAI IR DYDŽIAI

6. Vietinė rinkliava už leidimo įrengti išorinę reklamą Savivaldybės teritorijoje išdavimą (vieno kvadratinio metro ploto išorinės reklamos kaina):  
	6.1. ant valstybei, Savivaldybei priklausančių ar valdytojo teise valdomų objektų ir valstybei ar Savivaldybei priklausančioje žemėje – 30 Eur už metus; 
	6.2. privačioje žemėje ir ant privačių objektų – 20 Eur už metus;
6.3. kai reklama pateikiama iškaboje (-ose) – 7 Eur už prašomą laikotarpį, bet ne ilgiau kaip  10 metų;
	6.4. esant trumpalaikei (iki vieno mėnesio) išorinei reklamai masinių renginių, švenčių, parodų, akcijų metu – 0,30 Eur už dieną.
7. Už išorinės reklamos, kurios dydis yra mažesnis kaip vienas kvadratinis metras, įrengimą mokama vieno kvadratinio metro reklamos kaina. Už išorinės reklamos, nurodytos 6.1 ir 6.2 papunkčiuose, įrengimą trumpesniam nei vienerių metų laikotarpiui mokama metinė reklamos kaina.
8. Jei įrengiama daugiau nei viena to paties išorinės reklamos skleidėjo iškaba, visų to paties išorinės reklamos skleidėjo iškabų plotai sumuojami. 
9. Jei ta pati trumpalaikė (iki vieno mėnesio) išorinė reklama skleidžiama ant daugiau nei vieno identiško reklaminio įrenginio, skaičiuojamas bendras visų reklamos įrenginių plotas vieno kvadratinio metro tikslumu (apvalinama į didesnę pusę).
10. Vietinės rinkliavos dydį Savivaldybės taryba gali kartą per metus indeksuoti, taikydama metinį vartojimo kainų indeksą, jeigu jis didesnis kaip 1,1. 

III SKYRIUS
VIETINĖS RINKLIAVOS RINKIMO IR GRĄŽINIMO TVARKA

 	11. Vietinė rinkliava mokama eurais ir įskaitoma į Savivaldybės biudžetą.
	12. Vietinė rinkliava mokama į Biržų rajono savivaldybės administracijos sąskaitą            Nr. LT774010041300080102, nurodant mokėjimo paskirtį „Už leidimo įrengti išorinę reklamą išdavimą“. Vietinė rinkliava sumokama prieš išduodant leidimą įrengti išorinę reklamą.  
	13. Leidimą įrengti išorinę reklamą išduoda Savivaldybės meras arba jo įgaliotas Savivaldybės administracijos direktorius ar darbuotojas. Išorinės reklamos įrengimo projektas prieš išduodant leidimą turi būti suderintas su Savivaldybės administracijos Architektūros ir urbanistikos skyriumi. Leidimas išduodamas per Licencijų informacinę sistemą.
	14. Sumokėta vietinė rinkliava grąžinama jos mokėtojui:
14.1. kai sumokėta daugiau negu buvo Savivaldybės tarybos nustatyta (grąžinama permoka);
14.2. jeigu leidimu nepasinaudota dėl priežasčių, nepriklausančių nuo Vietinės rinkliavos mokėtojo.
	15. Vietinė rinkliava arba jos dalis grąžinama remiantis raštišku rinkliavos mokėtojo prašymu, jei jis pateikia prašymą Savivaldybės administracijai per vieną mėnesį nuo jos sumokėjimo.

IV SKYRIUS
LENGVATOS VIETINIŲ RINKLIAVŲ MOKĖTOJAMS

	16. Vietinė rinkliava už išorinės reklamos įrengimo vietą neimama iš valstybės, Savivaldybės įstaigų, visuomeninių organizacijų bei kultūros ir sporto renginių organizatorių, reklamuojančių renginius, kuriuos remia Savivaldybė.
	17. Savivaldybės taryba turi teisę nustatyti lengvatas Vietinės rinkliavos mokėtojams arba atleisti nuo Vietinės rinkliavos mokėjimo.

V SKYRIUS
BAIGIAMOSIOS NUOSTATOS

18. Vietinės rinkliavos rinkimą ir surinktų rinkliavos lėšų apskaitą Savivaldybės biudžete kontroliuoja Savivaldybės kontrolierius. 
	19. Asmenys, eksploatuojantys reklaminius įrenginius be leidimo, atsako Lietuvos Respublikos įstatymų nustatyta tvarka.

